Ellen Ringier
D Ellen Renée Ringier-Lüthy (* 7. Dezämber 1951 z Lozärn) isch e Schwyzer Mäzeni. D Ringier isch Bresidänti vu dr Stiftig „Elteresyy“ (dt. Elternsein) un git s Eltere-Magazin Fritz + Fränzi uuse.

Lääbe un Karriere 
D Ellen Ringier isch mit zwoo Schweschtere z Lozärn ufgwagse. Iri Mueter stammt us ere Bankiersfamilie vu London, ire Vater isch Belzgroßhändler vu Lozärn gsii. Si het Rächtswisseschaft studiert un anne 1980 bim Manfred Rehbinder an dr Universitet Züri mit dr Promotion abgschlosse. D Ringier het as Auditori am Bezirksgricht gschafft. Anne 1976 het si dr Verleger Michael Ringier ghyrote. Si hän zäme zwoo Dechtere.

In dr Zytschrift Bilanz, «Die 300 Reichsten», vum Dezämber 2020, uusegee vu Ringier Axel Springer isch unter em Titel Familie Ringier e Vermege vu 900 bis 1000 Millione Schwyzer Franke aagee.

D Ringier engaschiert si in dr Beraich Kultur, Antirassismus, Fraue un Pfadfinder. Si schafft in dr Stiftig Humanitas un het 13 Johr lang as Stiftigsrotsbresidänti vum Museum Huus Konschtruktiv z Züri gamtet. Anne 2001 het si d Stiftig Elteresyy grindet, wu s Eltere-Magazin Fritz + Fränzi uusegit. Die Zytschrift soll no dr Aagobe vu dr Ringier bi Eltere un au bi dr Bevelkerig e Bewusstsyy schaffe fir Erzieigsufgobe. Derzue isch si Co-Broduzänti vum Dokumäntarfilm #Female Pleasure vu dr Reschisseeri Barbara Miller.

Uuszaichnige 
 2014: Bildigsbryys vu dr Pedagogische Hochschuel Züri un dr Stiftig Pestalozzianum

Weblink 
 Jana Avanzini: 50 Fragen an Ellen Ringier. In: Zentralplus, 1. April 2018.
Rebellion für die weibliche Lust. In: TeleZüri, 15. November 2018.

Fueßnote 

Verleger
Schwiizer
Läbigi Person
Frau